CELEX: 32018R0045
Language: hu
Date: 2017-10-20 00:00:00
Title: A Bizottság (EU) 2018/45 felhatalmazáson alapuló rendelete (2017. október 20.) az Északi-tengeren és az ICES IIa körzet uniós vizein folytatott bizonyos tengerfenéki halászati tevékenységekben 2018-ban alkalmazandó visszadobási terv létrehozásáról

12.1.2018   
            
            
               HU
            
            
               Az Európai Unió Hivatalos Lapja
            
            
               L 7/6
            
         A BIZOTTSÁG (EU) 2018/45 FELHATALMAZÁSON ALAPULÓ RENDELETE
   (2017. október 20.)
   az Északi-tengeren és az ICES IIa körzet uniós vizein folytatott bizonyos tengerfenéki halászati tevékenységekben 2018-ban alkalmazandó visszadobási terv létrehozásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló, 2013. december 11-i 1380/2013/EU európai parlamenti és tanácsi rendeletre (1) és különösen annak 15. cikke (6) bekezdésére,
   tekintettel a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló, 1998. március 30-i 850/98/EK tanácsi rendeletre (2) és különösen annak 18a. cikkére,
   mivel:
   
               (1)
            
            
               Az 1380/2013/EU rendelet célja, hogy a fogási korlátok hatálya alá tartozó fajok állományait érintő fogások kirakodására irányuló kötelezettség bevezetésével minden uniós halászati tevékenységben fokozatosan felszámolja a visszadobás gyakorlatát.
            
         
               (2)
            
            
               A kirakodási kötelezettség végrehajtása érdekében az említett rendelet 15. cikkének (6) bekezdése felhatalmazza a Bizottságot arra, hogy felhatalmazáson alapuló jogi aktusok útján visszadobási terveket fogadjon el legfeljebb három évre a tagállamok által kidolgozott, az illetékes tanácsadó testületekkel egyeztetett közös ajánlások alapján.
            
         
               (3)
            
            
               Belgium, Dánia, Németország, Franciaország, Hollandia, Svédország és az Egyesült Királyság közvetlen halászati gazdálkodási érdekekkel bír az Északi-tengeren. Az északi-tengeri tanácsadó testülettel folytatott konzultációt követően e tagállamok 2016. június 3-án közös ajánlást nyújtottak be a Bizottsághoz az Északi-tengeren folytatott tengerfenéki halászatra érvényes visszadobási tervre vonatkozóan. E közös ajánlás alapján az (EU) 2016/2250 felhatalmazáson alapuló bizottsági rendelet (3) létrehozta az említett halászatra alkalmazandó visszadobási tervet.
            
         
               (4)
            
            
               Az északi-tengeri tanácsadó testülettel folytatott konzultációt követően Belgium, Dánia, Németország, Franciaország, Hollandia, Svédország és az Egyesült Királyság 2017. május 31-én új közös ajánlást nyújtottak be a Bizottsághoz az Északi-tengeren folytatott tengerfenéki halászatra érvényes visszadobási tervre vonatkozóan. Az érintett tudományos testületek szakvéleményeket bocsátottak ki, amelyeket a Halászati Tudományos, Műszaki és Gazdasági Bizottság (HTMGB) áttekintett. Szeptember 8-án egy szakértői csoport ült össze 28 tagállam és a Bizottság, valamint megfigyelőként az Európai Parlament képviselőinek részvételével, és ennek keretében megvitatták a szóban forgó intézkedéseket.
            
         
               (5)
            
            
               Az új közös ajánlás nyomán indokolt hatályon kívül helyezni az (EU) 2016/2250 felhatalmazáson alapuló rendeletet.
            
         
               (6)
            
            
               Az új közös ajánlásban javasolt intézkedések összhangban vannak az 1380/2013/EU rendelet 18. cikkének (3) bekezdésével.
            
         
               (7)
            
            
               Az említett rendelet alkalmazásában az Északi-tenger az ICES IIIa és IV körzeteket foglalja magában. Mivel a javasolt visszadobási terv szempontjából releváns tengerfenéki állományok közül egyesek az ICES IIa körzet uniós vizeiben is előfordulnak, az érintett tagállamok javasolták, hogy a visszadobási terv hatálya terjedjen ki erre a körzetre is.
            
         
               (8)
            
            
               A 2018-ra vonatkozó új visszadobási tervnek tartalmaznia kell az (EU) 2016/2250 felhatalmazáson alapuló rendeletben a kirakodandó fajok tekintetében megállapított rendelkezéseket, valamint meg kell határoznia azon további fajok és halászati tevékenységek körét, amelyekre 2018-ban alkalmazandóvá válik a kirakodási kötelezettség.
            
         
               (9)
            
            
               Az (EU) 2016/2250 felhatalmazáson alapuló rendelet az 1380/2013/EU rendelet (4) 15. cikke (4) bekezdésének b) pontjában előírtak szerint, az ICES IIIa körzetben bizonyos szelektáló eszközök alkalmazása esetén csapdákkal és vonóhálókkal ejtett norvéghomár-fogások tekintetében a magas túlélési arányon alapuló mentességeket vezetett be. A tagállamok rendelkezésre bocsátották azokat a tudományos bizonyítékokat, amelyek igazolják, hogy a fenékvonóhálóval kifogott norvéghomár-egyedek esetében magas túlélési arány tapasztalható. A HTMGB megkapta és kielégítőnek találta ezeket az információkat. Az új közös ajánlás javasolta e mentességek fenntartását. Ezért e mentességeket bele kell foglalni a 2018-ra vonatkozó új visszadobási tervbe.
            
         
               (10)
            
            
               Az (EU) 2016/2250 felhatalmazáson alapuló rendelet bevezette a magas túlélési arányon alapuló mentesség alkalmazását az ICES IV alterületen a norvég homár bizonyos halászeszközökkel végzett halászatában, amennyiben hálórácsos szelektáló eszközt alkalmaznak. A felhatalmazáson alapuló rendelet megkövetelte, hogy az Északi-tengeren közvetlen állománygazdálkodási érdekkel bíró tagállamok további tudományos információkat nyújtsanak be a Bizottsághoz a fenékvonóhálókkal kapcsolatos mentességek alátámasztására. Az információkat benyújtották, és a HTMGB arra a következtetésre jutott, hogy az információk alapján a mentesség csak a téli hónapokban és bizonyos területeken (ICES funkcionális egységek) indokolt. Ezért e mentességet helyénvaló belefoglalni a 2018-ra vonatkozó új visszadobási tervbe úgy, hogy a mentesség csak a téli hónapokra és egyes ICES funkcionális egységekre vonatkozzon.
            
         
               (11)
            
            
               Az új közös ajánlás magában foglalja a csapdákkal és hálóvarsákkal folytatott halászat során járulékosan fogott halakra és a közönséges nyelvhal feszítőlapos vonóhálókkal történő fogására vonatkozó, magas túlélési arányon alapuló mentességet.
            
         
               (12)
            
            
               Az új közös ajánlásban bemutatott és a HTMGB által áttekintett tudományos bizonyítékok alapján, valamint figyelembe véve a halászeszközök jellegét, a halászat módszereit és az ökoszisztéma sajátosságait, a szóban forgó, magas túlélési arányon alapuló mentességeket 2018-ra vonatkozóan bele kell foglalni az új visszadobási tervbe.
            
         
               (13)
            
            
               Az (EU) 2016/2250 felhatalmazáson alapuló rendelet de minimis kivételt biztosított:
               
                           —
                        
                        
                           az ICES IIIa körzetben, az ICES IV alterületen és az ICES IIa alterület uniós vizein tükörhálóval és kopoltyúhálóval kifogott közönséges nyelvhal tekintetében,
                        
                     
                           —
                        
                        
                           az ICES IV alterületen bizonyos, flamand hálópanellel felszerelt merevítőrudas vonóhálókkal kifogott közönséges nyelvhal tekintetében,
                        
                     
                           —
                        
                        
                           az ICES IV alterületen és az ICES IIa körzet uniós vizein bizonyos fenékvonóhálókkal kifogott norvég homár tekintetében.
                        
                     Az új közös ajánlás javasolta e de minimis kivételek fenntartását. Ezért az új visszadobási tervben helyénvaló figyelembe venni ezeket a kivételeket.
            
         
               (14)
            
            
               Az új közös ajánlás de minimis kivételt irányoz elő a következők tekintetében: az ICES IIIa körzetben a közönséges nyelvhal, a foltos tőkehal, a vékonybajszú tőkehal, a közönséges tőkehal és a fekete tőkehal bizonyos fenékvonóhálókkal ejtett vegyes fogásai; az ICES IIIa körzetben a közönséges nyelvhal, a foltos tőkehal, a vékonybajszú tőkehal, a közönséges tőkehal és a fekete tőkehal kosarakkal ejtett vegyes fogásai; az ICES IVc körzetben fenékvonóhálókkal kifogott vékonybajszú tőkehal és közönséges tőkehal; valamint az ICES IIIa körzetben bizonyos fenékvonóhálókkal kifogott vékonybajszú tőkehal.
            
         
               (15)
            
            
               Miután a tagállamok meggyőző bizonyítékokkal szolgáltak e de minimis kivételek kapcsán, és a HTMGB azokat áttekintetve úgy ítélte meg, hogy megalapozott érveket tartalmaztak arra vonatkozóan, hogy a szelektivitás további fokozása nehezen valósítható meg, illetve arra, hogy a nem szándékos fogások kezelésénél aránytalan költségek jelentkeznek, helyénvaló a közös ajánlásban javasolt százalékos arányokkal összhangban meghatározni az említett de minimis kivételeket, figyelembe véve az 1380/2013/EU rendelet 15. cikke (5) bekezdésének c) pontjában előírt szinteket.
            
         
               (16)
            
            
               A 850/98/EK rendelet 18a. cikke felhatalmazza a Bizottságot arra, hogy a visszadobási tervek elfogadása keretében a kirakodási kötelezettség hatálya alá tartozó fajokra vonatkozóan minimális állományvédelmi referenciaméreteket állapítson meg a tengeri élőlények fiatal egyedeinek védelme érdekében. Az ilyen minimális állományvédelmi referenciaméretek adott esetben eltérhetnek a 850/98/EK rendelet XII. mellékletében meghatározott méretektől. Az ICES IIIa körzetben a norvég homár tekintetében helyénvaló fenntartani az (EU) 2015/2440 felhatalmazáson alapuló rendeletben (5) előírt minimális állományvédelmi referenciaméretet, amely 105 mm-es teljes hosszúságnak, illetve 32 mm-es páncélhosszúságnak felel meg. Ezt ki kell egészíteni az 59 mm-es minimális farokhosszal, amely az új közös ajánlás és a HTMGB értékelése alapján az említett teljes hossz- és páncélhossz-értékeknek megfelelő farokméret.
            
         
               (17)
            
            
               A visszadobási tervek meghatározhatnak olyan technikai intézkedéseket is, amelyek a kirakodási kötelezettség hatálya alá eső halászati tevékenységeket vagy fajokat érintik. Annak érdekében, hogy a Skagerrakban javuljon a halászeszközök szelektivitása és csökkenjen a nem szándékos fogások mennyisége, helyénvaló fenntartani több olyan technikai intézkedést, amelyről az Unió és Norvégia között 2011-ben (6) és 2012-ben (7) megegyezés született, valamint indokolt engedélyezni a SepNep szelektáló eszköz használatát.
            
         
               (18)
            
            
               A megfelelő ellenőrzés biztosítása végett a tagállamok számára külön követelményeket kell megállapítani az e rendelet hatálya alá tartozó hajók jegyzékének létrehozására vonatkozóan.
            
         
               (19)
            
            
               mivel az e rendeletben előírt intézkedések közvetlenül érintik az uniós hajók halászati idényének tervezését és a kapcsolódó gazdasági tevékenységeket, e rendeletnek a kihirdetése után azonnal hatályba kell lépnie. E rendeletet az 1380/2013/EU rendelet 15. cikkében meghatározott határidők betartása érdekében 2018. január 1-jétőldecember 31-ig indokolt alkalmazni,
            
         ELFOGADTA EZT A RENDELETET:
   1. cikk
   A kirakodási kötelezettség végrehajtása
   Az ICES IV alterületen (Északi-tenger), az ICES IIIa körzetben (Kattegat és Skagerrak) és az ICES IIa körzet (Norvég-tenger) uniós vizein az 1380/2013/EU rendelet 15. cikkének (1) bekezdésében előírt kirakodási kötelezettség e rendeletnek megfelelően alkalmazandó a tengerfenéki halászatra.
   2. cikk
   Fogalommeghatározások
   E rendelet alkalmazásában:
   1.   „Seltra-hálópanel”: olyan szelektáló eszköz, amely:
   
               —
            
            
               vagy egy legalább 270 mm szembőségű (rombusz alakú) hálószemekből szőtt felső hálómezőből áll, amelyet egy négyes osztatú hálóban helyeztek el oly módon, hogy egy 270 mm-es szemhez három 90 mm-es szem csatlakozik, vagy egy legalább 140 mm szembőségű (négyzetes) hálószemekből szőtt felső hálópanelt foglal magában,
            
         
               —
            
            
               legalább 3 méter hosszúságú,
            
         
               —
            
            
               legfeljebb 4 méter távolságra helyezkedik el a zsákkötéltől, és
            
         
               —
            
            
               szélessége eléri a vonóháló felső rétegének teljes szélességét (azaz szegélytől szegélyig ér);
            
         2.   „hálórácsos szelektáló eszköz (Netgrid)”: kettős osztatú vonóhálóhoz illeszkedő négyes osztatú háló, melyben legalább 200 mm szembőségű, rombusz alakú szemekből álló döntött hálórács található, amely a vonóháló tetején lévő menekülőnyíláshoz vezet;
   3.   „flamand hálópanel”: a merevítőrudas vonóháló azon utolsó kúpos szakasza, amelynek:
   
               —
            
            
               elülső fele közvetlenül csatlakozik a zsákvéghez,
            
         
               —
            
            
               a felső és az alsó hálószakasza legalább 120 mm szembőségű (csomók közötti távolság) hálóanyagból készül,
            
         
               —
            
            
               kifeszített hossza legalább 3 m,
            
         4.   „SepNep”: olyan feszítőlapos vonóháló, amely:
   
               —
            
            
               a 80–99 +≥ 100 mm szembőségtartományon belüli hálóból készül,
            
         
               —
            
            
               több, legalább 80–120 mm szembőségű zsákvéggel rendelkezik, amelyek egyetlen hosszabbító elemhez vannak erősítve; a vonóháló legfelső zsákvége legalább 120 mm szembőségű, és egy legfeljebb 105 mm szembőségű elválasztó hálómezővel van felszerelve, és
            
         
               —
            
            
               opcionálisan egy legalább 17 mm rácsrúdtávolságú szelektáló ráccsal is ellátható, feltéve, hogy annak kialakítása lehetővé teszi a norvég homár kis méretű egyedeinek menekülését.
            
         3. cikk
   A kirakodási kötelezettség hatálya alá tartozó fajok
   A kirakodási kötelezettség – a 4–7. cikkben meghatározott mentességekre is figyelemmel – az e rendelet mellékletében szereplő fajokra alkalmazandó.
   4. cikk
   A norvég homárra vonatkozó, magas túlélési arányon alapuló mentesség
   (1)   Az 1380/2013/EU rendelet 15. cikke (4) bekezdésének b) pontja szerinti, magas túlélési arányon alapuló mentesség a norvég homár következő fogásaira alkalmazandó:
   
               a)
            
            
               csapdával ejtet fogások (FPO (8));
            
         
               b)
            
            
               az ICES IIIa körzetben a legalább 70 mm szembőségű és legfeljebb 35 mm rácsrúdtávolságú fajszelektáló ráccsal ellátott fenékvonóhálóval (OTB, TBN) ejtett fogások;
            
         
               c)
            
            
               az ICES IIIa körzetben a legalább 90 mm szembőségű, Seltra-hálópanellel ellátott fenékvonóhálóval (OTB, TBN) ejtett fogások;
            
         
               d)
            
            
               a téli hónapokban (október–március) a Farn Deeps (FU6), a Firth of Forth (FU8) és a Moray Firth (FU9) funkcionális egységekben legalább 80 mm szembőségű, hálórácsos szelektáló eszközzel ellátott fenékvonóhálóval (OTB, TBN) ejtett fogások.
            
         (2)   Az (1) bekezdésben említett körülmények között fogott norvég homárokat haladéktalanul és egészben vissza kell engedni a fogás helye szerinti területen.
   5. cikk
   A közönséges nyelvhalra vonatkozó, magas túlélési arányon alapuló mentesség
   (1)   Az 1380/2013/EU rendelet 15. cikke (4) bekezdésének b) pontja szerinti, magas túlélési arányon alapuló mentesség a közönséges nyelvhal azon egyedeire alkalmazandó, melyek kisebbek a minimális állományvédelmi referenciaméretnél, és amelyek kifogására az ICES IVc területen a parttól számított hat tengeri mérföld széles sávban, a halbölcsőhelyeken kívül került sor 80–99 mm szembőségű zsákvéggel ellátott feszítőlapos fenékvonóhálóval (OTB).
   (2)   Az (1) bekezdésben említett mentesség csak a legfeljebb 10 méter teljes hosszúságú, legfeljebb 221 kW motorteljesítményű hajók esetében alkalmazandó, amelyek legfeljebb 30 méter mélységű vizekben legfeljebb 1 óra 30 perces időtartamig vontatnak halászeszközt.
   (3)   Az (1) bekezdésben említett körülmények között kifogott közönséges nyelvhalakat haladéktalanul vissza kell engedni.
   6. cikk
   A csapdákkal és hálóvarsákkal járulékosan kifogott halak magas túlélési arányán alapuló mentesség
   (1)   Az 1380/2013/EU rendelet 15. cikke (4) bekezdésének b) pontja szerinti, magas túlélési arányon alapuló mentesség alkalmazandó a közönséges tőkehal, a foltos tőkehal, a vékonybajszú tőkehal, a sima lepényhal, a közönséges nyelvhal, a szürke tőkehal és a fekete tőkehal csapdákkal és hálóvarsákkal (FPO, FYK) ejtett fogásaira.
   (2)   Az (1) bekezdés szerinti esetekben kifogott a halakat haladéktalanul és a vízfelszín alatt kell visszaengedni.
   7. cikk
   De minimis kivételek
   Az 1380/2013/EU rendelet 15. cikkének (1) bekezdésétől eltérve a következő mennyiségek dobhatók vissza az említett rendelet 15. cikke (4) bekezdésének c) pontja alapján:
   
               a)
            
            
               a tükörhálót és kopoltyúhálót (GN, GNS, GND, GNC, GTN, GTR, GEN, GNF) használó hajók által az ICES IIIa körzetben, az ICES IV alterületen és az ICES IIa körzet uniós vizein folytatott halászatban:
               a közönséges nyelvhal mennyisége nem haladhatja meg az adott faj összes éves fogásának 3 %-át;
            
         
               b)
            
            
               a 80–119 mm szembőségű, a hosszabbító elemben megnövelt szembőségű és flamand hálópanellel ellátott merevítőrudas vonóhálót (TBB) használó hajók által az ICES IV alterületen folytatott halászatban:
               a közönséges nyelvhal minimális állományvédelmi referenciaméret alatti egyedeinek mennyisége nem haladja meg az adott faj összes éves fogásának 6 %-át;
            
         
               c)
            
            
               a 80–99 mm szembőségű fenékvonóhálót (OTB, OTT, TB, TBN) használó hajók által az ICES IV alterületen és az ICES IIa körzet uniós vizein folytatott halászatban:
               a norvég homár minimális állományvédelmi referenciaméret alatti egyedeinek mennyisége nem haladja meg az adott faj összes éves fogásának 2 %-át;
            
         
               d)
            
            
               a legalább 70 mm szembőségű, legfeljebb 35 mm rácsrúdtávolságú szelektáló ráccsal ellátott fenékvonóhálót (OTB, TBN) használó hajók által az ICES IIIa körzetben folytatott, norvég homárra irányuló halászatban:
               a közönséges nyelvhal, a foltos tőkehal, a vékonybajszú tőkehal, a közönséges tőkehal és a fekete tőkehal minimális állományvédelmi referenciaméret alatti egyedeinek együttes mennyisége nem haladhatja meg a norvég homár, a közönséges nyelvhal, a foltos tőkehal, a vékonybajszú tőkehal, a norvég garnéla, a közönséges tőkehal és a fekete tőkehal összes éves fogásának 4 %-át;
            
         
               e)
            
            
               a legalább 35 mm szembőségű, legfeljebb 19 mm rácsrúdtávolságú fajszelektáló ráccsal és menekülőnyílással ellátott fenékvonóhálót (OTB) használó hajók által az ICES IIIa körzetben folytatott, norvég garnélára irányuló halászatban:
               a közönséges nyelvhal, a foltos tőkehal, a vékonybajszú tőkehal, a közönséges tőkehal, a sima lepényhal és a fekete tőkehal minimális állományvédelmi referenciaméret alatti egyedeinek együttes mennyisége nem haladhatja meg a norvég homár, a közönséges nyelvhal, a foltos tőkehal, a vékonybajszú tőkehal, a közönséges tőkehal, a fekete tőkehal, a sima lepényhal és a norvég garnéla összes éves fogásának 1 %-át;
            
         
               f)
            
            
               a közönséges nyelvhalnak, a vékonybajszú tőkehalnak, a sima lepényhalnak és a fogási korlátok hatálya alá nem tartozó fajoknak a 70–99 mm szembőségű fenékvonóhálót (OTB, OTT, SDN, SSC) használó hajók által az ICES IVc körzetben folytatott vegyes halászatában:
               a vékonybajszú tőkehal és a közönséges tőkehal minimális állományvédelmi referenciaméret alatti egyedeinek együttes mennyisége nem haladhatja meg a norvég homár, a foltos tőkehal, a közönséges nyelvhal, a norvég garnéla, vékonybajszú tőkehal, a sima lepényhal, a fekete tőkehal és a közönséges tőkehal összes éves fogásának 6 %-át; a közönséges tőkehal visszadobható mennyisége az említett összes éves fogás legfeljebb 2 %-a lehet;
            
         
               g)
            
            
               a Seltra-hálópanellel ellátott, 90–119 mm szembőségű fenékvonóhálót (OTB, OTT, TBN) használó, vagy legalább 120 mm szembőségű fenékvonóhálót használó hajók által az ICES IIIa körzetben folytatott halászatban:
               a vékonybajszú tőkehal minimális állományvédelmi referenciaméret alatti egyedeinek mennyisége nem haladhatja meg a norvég homár, a közönséges tőkehal, a foltos tőkehal, a vékonybajszú tőkehal, a fekete tőkehal, a közönséges nyelvhal, a sima lepényhal és a szürke tőkehal összes éves fogásának 2 %-át.
            
         8. cikk
   Minimális állományvédelmi referenciaméretek
   A 850/98/EK rendelet XII. mellékletében meghatározott minimális állományvédelmi referenciaméretektől eltérve az ICES IIIa körzetben a norvég homár minimális állományvédelmi referenciamérete a következő:
   
               a)
            
            
               105 mm-es teljes hossz;
            
         
               b)
            
            
               59 mm-es farokhossz;
            
         
               c)
            
            
               32 mm-es páncélhossz.
            
         9. cikk
   A Skagerrak területén alkalmazandó különleges technikai intézkedések
   (1)   A Skagerrak területén tilos a fedélzeten tartani vagy használni bármilyen, 120 mm-nél kisebb szembőségű vonóhálót, dán kerítőhálót, merevítőrudas vonóhálót vagy hasonló vontatott hálót.
   (2)   Az (1) bekezdéstől eltérve használhatók az alábbi vonóhálók:
   
               a)
            
            
               a legalább 90 mm szembőségű zsákvéggel ellátott vonóhálók, amennyiben Seltra-hálópanellel vagy legfeljebb 35 mm rácsrúdtávolságú szelektáló ráccsal is rendelkeznek;
            
         
               b)
            
            
               a legalább 70 mm szembőségű (négyzetes hálószemekből álló) zsákvéggel ellátott vonóhálók, ha legfeljebb 35 mm rácsrúdtávolságú szelektáló ráccsal rendelkeznek;
            
         
               c)
            
            
               nyílt vízi fajok vagy ipari célból fogott fajok halászatában a 70 mm-nél kisebb szembőségű vonóhálók, amennyiben a fogás több mint 80 %-át egy vagy több nyílt vízi faj vagy ipari célból halászott faj teszi ki;
            
         
               d)
            
            
               a norvég garnéla halászatában a legalább 35 mm szembőségű zsákvéggel ellátott vonóhálók, ha legfeljebb 19 mm rácsrúdtávolságú szelektáló ráccsal rendelkeznek.
            
         (3)   A norvég garnélának a (2) bekezdés d) pontja szerinti halászata esetén alkalmazható halvisszatartó eszköz, ha elegendő halászati lehetőség áll rendelkezésre a járulékos fogások beszámításához, és amennyiben a halvisszatartó eszköz megfelel az alábbiaknak:
   
               a)
            
            
               120 mm vagy annál nagyobb szembőségű felső hálópanellel van ellátva;
            
         
               b)
            
            
               legalább 3 méter hosszúságú; és
            
         
               c)
            
            
               legalább olyan széles, mint a szelektáló rács.
            
         10. cikk
   SepNep
   A 850/98/EK rendelet 4. cikkétől eltérve engedélyezett a SepNep-hálók használata.
   11. cikk
   Hatályon kívül helyezés
   Az (EU) 2016/2250 rendelet hatályát veszti.
   12. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő napon lép hatályba.
   Ezt a rendeletet 2018. január 1-jétől2018. december 31-ig kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. október 20-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 354., 2013.12.28., 22. o.
   
   
      (2)  HL L 125., 1998.4.27., 1. o.
   
   
      (3)  A Bizottság (EU) 2016/2250 felhatalmazáson alapuló rendelete (2016. október 4.) az Északi-tengeren és az ICES IIa körzet uniós vizein bizonyos fajok tengerfenéki halászatában alkalmazandó visszadobási terv meghatározásáról (HL L 340., 2016.12.15., 2. o.).
   
      (4)  Az Európai Parlament és a Tanács 1380/2013/EU rendelete (2013. december 11.) a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről (HL L 354., 2013.12.28., 22 o.).
   
      (5)  A Bizottság (EU) 2015/2440 felhatalmazáson alapuló rendelete (2015. október 22.) egyes tengerfenéken élő fajoknak az Északi-tengeren és az ICES IIa körzet uniós vizein folytatott halászatára vonatkozó visszadobási terv elkészítéséről (HL L 336., 2015.12.23., 42. o.).
   
      (6)  A Skagerrakban és a Kattegatban folytatott 2012. évi halászat szabályozásáról az Európai Unió és Norvégia között megtartott halászati konzultációk következtetéseit összefoglaló jegyzőkönyv.
   
      (7)  A Skagerrakban érvényes visszadobási tilalom és ellenőrzési intézkedések végrehajtását szolgáló intézkedésekről az Európai Unió és Norvégia között folytatott halászati konzultációk következtetéseit összefoglaló 2012. július 4-i jegyzőkönyv.
   
      (8)  Az e rendeletben alkalmazott halászeszközkódok a közös halászati politika szabályainak betartását biztosító közösségi ellenőrző rendszer létrehozásáról szóló 1224/2009/EK tanácsi rendelet végrehajtására vonatkozó részletes szabályok megállapításáról szóló 404/2011/EU bizottsági végrehajtási rendelet XI. mellékletében szereplő kódoknak felelnek meg. Azon hajók esetében, amelyek teljes hosszúsága 10 méternél rövidebb, az e táblázatban használt halászeszközkódok a FAO halászeszköz-osztályozási kódjainak felelnek meg.
   
      MELLÉKLET
      
                  Halászeszköz (1)
                      (2)
                  
               
               
                  Hálószembőség
               
               
                  A kirakodási kötelezettség hatálya alá tartozó fajok
               
            
                  Vonóhálók:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  ≥ 100 mm
               
               
                  A közönséges tőkehal, a közönséges nyelvhal, a foltos tőkehal, a sima lepényhal, a fekete tőkehal, a norvég garnéla, a norvég homár és a vékonybajszú tőkehal valamennyi fogása.
               
            
                  Vonóhálók:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  70–99 mm
               
               
                  A közönséges tőkehal (3), a közönséges nyelvhal, a foltos tőkehal, a fekete tőkehal, a norvég garnéla, a norvég homár és a vékonybajszú tőkehal valamennyi fogása.
               
            
                  Vonóhálók:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  32–69 mm
               
               
                  A közönséges tőkehal, a közönséges nyelvhal, a foltos tőkehal, a sima lepényhal, a fekete tőkehal, a norvég garnéla, a norvég homár és a vékonybajszú tőkehal valamennyi fogása.
               
            
                  Merevítőrudas vonóhálók:
                  TBB
               
               
                  ≥ 120 mm
               
               
                  A közönséges tőkehal, a közönséges nyelvhal, a foltos tőkehal, a sima lepényhal, a fekete tőkehal, a norvég garnéla, a norvég homár és a vékonybajszú tőkehal valamennyi fogása.
               
            
                  Merevítőrudas vonóhálók:
                  TBB
               
               
                  80–119 mm
               
               
                  A közönséges tőkehal, a közönséges nyelvhal, a foltos tőkehal, a fekete tőkehal, a norvég garnéla, a norvég homár és a vékonybajszú tőkehal valamennyi fogása.
               
            
                  Kopoltyúhálók, tükörhálók és állítóhálók:
                  GN, GNS, GND, GNC, GTN, GTR, GEN, GNF
               
               
                   
               
               
                  A közönséges tőkehal (3), a közönséges nyelvhal, a foltos tőkehal, a fekete tőkehal, a norvég garnéla, a norvég homár és a vékonybajszú tőkehal valamennyi fogása.
               
            
                  Horgok és horogsorok:
                  LLS, LLD, LL, LTL, LX, LHP, LHM
               
               
                   
               
               
                  A közönséges tőkehal, a közönséges nyelvhal, a foltos tőkehal, a szürke tőkehal, a sima lepényhal, a fekete tőkehal, a norvég garnéla, a norvég homár és a vékonybajszú tőkehal valamennyi fogása.
               
            
                  Csapdák:
                  FPO, FIX, FYK, FPN
               
               
                   
               
               
                  A közönséges tőkehal, a közönséges nyelvhal, a foltos tőkehal, a sima lepényhal, a fekete tőkehal, a norvég garnéla, a norvég homár és a vékonybajszú tőkehal valamennyi fogása.
               
            
         (1)  Az e táblázatban alkalmazott halászeszközkódok a közös halászati politika szabályainak betartását biztosító közösségi ellenőrző rendszer létrehozásáról szóló 1224/2009/EK tanácsi rendelet végrehajtására vonatkozó részletes szabályok megállapításáról szóló 404/2011/EU bizottsági végrehajtási rendelet XI. mellékletében szereplő kódoknak felelnek meg (HL L 112., 2011.4.30., 1. o.).
      
         (2)  Azon hajók esetében, amelyek teljes hosszúsága 10 méternél rövidebb, az e táblázatban használt halászeszközkódok a FAO halászeszköz-osztályozási kódjainak felelnek meg.
      
         (3)  A közönséges tőkehalra vonatkozó kirakodási kötelezettség nem alkalmazandó az ICES IIIaS alkörzetben.